El tercer Concurs Amateur de Fideuà de Gandia se celebra aquest dissabte
11 juliol 2024

## El tercer Concurs Amateur de Fideuà de Gandia se celebra aquest dissabte11 juliol 2024Última actualització: 11 juliol 2024

![](../gestion/img/a75f8fbaa22107f20aa19286672ff3eb4bb1dfb22e116ae815c9e72091d8442f.jpg)  
  

El **regidor delegat de Falles, Adrià Vila**; l'**edil delegada de Turisme, Balbina Sendra**; el **xef Amadeo Faus** i el **president de la falla Carrer Major i Passeig, Juan Morant**, han comparegut hui en una roda de premsa per presentar el **tercer Concurs Amateur de Fideuà de Gandia**, una iniciativa gastronòmica que, en paraules de Morant, _"congregarà a més de 700 persones"_.  
  
El concurs començarà a les **20 hores d'aquest dissabte, 3 d'agost, al primer tram del Passeig Germanies**, al costat del Casal la comissió, i oferirà al públic en general una fideuà gegant per a 400 persones que elaborarà el xef Amadeu Faus.  
  
La gent podrà degustar el plat típic gandià comprant un **tiquet per 10 euros**, preu que inclourà **un plat de fideuà, una beguda i un gelat**. Els tiquets **es poden adquirir fins al mateix dia 3 a diferents punts de la platja de Gandia com el restaurant Chef Amadeo (C/Mallorca, 17); el restaurant Casa Jose (C/Legazpi, 21); el xiringuito nº2 Buda; el xiringuito nº6 Malibú i la vinoteca De Fábula**.  
  
A més, també es pot comprar en dos establiments del Centre Històric de la ciutat: la **floristeria Arco Iris (C/Major, 34) i l'empresa Javiramos Diseny Gràfic (Plus Ultra, 19)**.  
  
_"No és una competició feta per a les Falles de Gandia, sinó que està oberta al turisme, per la qual cosa pot vindre qualsevol persona de fora. De fet, comptarem amb la participació d'alguna família madrilenya i amb comissions d'altres poblacions com, per exemple, Sueca i Carcaixent"_, ha assenyalat el cuiner qui ha explicat que _"l'objectiu és aconseguir que s'acoste la gent de fora i que cada vegada més persones coneguen tant la fideuà com les Falles de Gandia. El nostre somni és que acabe sent un concurs provincial i que vinguen les falleres majors de València, fita que crec que aconseguirem"_, ha comentat després.  
  
Per la seua banda, Sendra ha destacat que, pel seu departament, la gastronomia és _"un punt fonamental dins de la promoció turística, sobretot si es tracta d'un concurs de fideuà, el nostre plat més típic, al centre de la ciutat. Una idea que enriqueix la programació per a la dinamització de Gandia en plena temporada d'estiu"_. _"Vull donar les gràcies a la comissió per donar-nos aquest tipus d'iniciatives que denoten que les Falles són Festes d'Interès Turístic Nacional que treballen en l'estratègia d'apropar als visitants el comboi que tant ens caracteritza i durant tot l'any van més enllà de les mateixes falles ajudant a la difusió de la cultura"_, ha afegit.  
  
El president de Carrer Major i Passeig ha esmentat que la comissió està molt interessada que la iniciativa s'obri al turisme en general i que aquesta edició s'ha fet un esforç extra per difondre el concurs en establiments i allotjaments turístics. A més, ha explicat que ja s'han apuntat 28 equips participants i que al llarg d'aquesta setmana s'espera que se n'hi sumen, com a mínim, dos més fins a completar la quota de 30 participants.  
  
Cal destacar que les inscripcions encara estan obertes i que, a excepció de les eines personals, com ara els ganivets, els draps, etc., **l'organització posa tot el material necessari per a cuinar una fideuà de 10 persones, inclosos els ingredients de la recepta tradicional**. El **preu de cada fideuà és de 170 euros**, import en què també **entra la despesa de taula**.  
  
Pel que fa als guardons, el grup guanyador s'emportarà un viatge de cap de setmana per a dues persones, un detall de 'La Bodega del Passatge' i un trofeu exclusiu. El segon aconseguirà un dia de spa per a dos a l'hotel RH Bayren & Spa Gandia i un altre detall de 'La Bodega del Passatge', a més del seu respectiu trofeu.  
  
Finalment, el que quede en tercera posició obtindrà un dinar per a 2 persones al restaurant Chef Amadeo i, de nou, un detall de 'La Bodega del Passatge' i un premi.  
  
Sobre el jurat, Morant ha avançat que aquest inclourà prestigiosos cuiners com **Carles Moreno Martí, Simó López Font o Víctor Vicente Navarro Gimeno**, així com el **pastisser i fill predilecte de Gandia, Josep Gomar 'Tano'**.  
  
Per acabar, Vila ha posat en valor la capacitat que tenen les falles de la localitat per organitzar esdeveniments que van més enllà de l'activitat lúdica, festiva o cultural. _"Tenen les eines per poder prestar aquest servei a l'Ajuntament donant l'oportunitat que les persones que ens visiten a l'estiu puguen vindre a cuinar el nostre plat més tradicional"_. _"Estem d'enhorabona, hem d'estar contents i ser conscients que les comissions estan superant aquesta barrera del que és l'activitat únicament fallera i estan oferint a la ciutat activitats i iniciatives que van molt més enllà"_, ha conclòs.

[Twittear](https://twitter.com/share)